岐亭五首  其二
作者：蘇軾
朝代：宋

paragraphs: 我哀籃中蛤，閉口護殘汁。
又哀網中魚，開口吐微濕。
刳腸彼交病，過分我何得。
相逢未寒溫，相勸此最急。
不見盧懷慎，烝壺似烝鴨。
坐客皆忍笑，髠然發其羃。
不見王武子，每食刀几赤。
琉璃載烝㹠，中有人乳白。
盧公信寒陋，衰髮得滿幘。
武子雖豪華，未死神已泣。
先生萬金璧，護此一蟻缺。
一年如一夢，百歲真過客。
君無廢此篇，嚴詩編杜集。